แรงซื้อหุ้น “พลังงาน-แบงก์” ดัน SET ปิดบวก 7 จุด จับตาประชุมกนง.พรุ่งนี้
SET ปิดบวก 7 จุด รับแรงซื้อกลับเข้ามาในหุ้นขนาดใหญ่ โดยเฉพาะหุ้นพลังงานและแบงก์ ทำให้เป็นปัจจัยหนุนต่อดัชนี ขณะที่แนวโน้มตลาดหุ้นไทยพรุ่งนี้คาดว่าแกว่งไซด์เวย์ในกรอบ
SET ปิดบวก 7 จุด รับแรงซื้อกลับเข้ามาในหุ้นขนาดใหญ่ โดยเฉพาะหุ้นพลังงานและแบงก์ ทำให้เป็นปัจจัยหนุนต่อดัชนี ขณะที่แนวโน้มตลาดหุ้นไทยพรุ่งนี้คาดว่าแกว่งไซด์เวย์ในกรอบ
29 พ.ย. 2565

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า ตลาดหุ้นไทยวันนี้ดัชนีรีบาวด์กลับมา หลังจากปรับตัวลงไปเมื่อวาน และเป็นไปตามตลาดหุ้นอื่นในภูมิภาคเอเชียที่กลับมาปรับตัวเพิ่มขึ้น โดยที่มีปัจจัยหนุนจากประเด็นกระแสข่าวทางการจีนอาจจะมีการคลายมาตรการควบคุมโควิด-19 หลังจากมีผู้ออกมาประท้วง ซึ่งทำให้เป็นปัจจัยบวกต่อตลาดหุ้น
ขณะเดียวกันยังมีแรงซื้อกลับเข้ามาในหุ้นขนาดใหญ่ โดยเฉพาะในกลุ่มพลังงาน และแบงก์ ทำให้เป็นปัจจัยหนุนต่อดัชนี และคาดว่าจะมาจากการกลับมาซื้อของนักลงทุนต่างชาติในช่วงปลายเดือนหลังจากกลับมาจากช่วงเทศกาลของสหรัฐฯ เมื่อสัปดาห์ก่อน และค่าเงินบาทที่มีทิศทางแข็งค่าขึ้นที่ช่วยหนุนดัชนีในวันนี้
สำหรับแนวโน้มตลาดหุ้นไทยพรุ่งนี้คาดว่าแกว่งไซด์เวย์ในกรอบ โดยที่ยังรอติดตามปัจจัยในและต่างประเทศพรุ่งนี้การประชุมคณะกรรมการนโยบายการเงิน (กนง.) ว่าจะมีความเห็นเกี่ยวกับอัตราดอกเบี้ยนโยบายไทยอย่างไร และการรายงานตัวเลขการจ้างงานภาคเอกชนของสหรัฐฯ ในคืนวันนี้ โดยให้แนวต้าน 1,630-1,640 จุด แนวรับ 1,610-1,620 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
AURA มูลค่าการซื้อขาย 5,393.95 ล้านบาท ปิดที่ 14.70 บาท เพิ่มขึ้น 3.80 บาท
PTTEP มูลค่าการซื้อขาย 3,018.82 ล้านบาท ปิดที่ 188.50 บาท เพิ่มขึ้น 4.50 บาท
CPALL มูลค่าการซื้อขาย 1,941.47 ล้านบาท ปิดที่ 63.50 บาท เพิ่มขึ้น 1.00 บาท
PTT มูลค่าการซื้อขาย 1,840.81 ล้านบาท ปิดที่ 33.25 บาท ราคาไม่เปลี่ยนแปลง
KBANK มูลค่าการซื้อขาย 1,713.65 ล้านบาท ปิดที่ 145.50 บาท เพิ่มขึ้น 2.00 บาท